ऐसे में अगर भाजपा-विरोधी शक्तियों ने अपनी बिसात ठीक से बिछा ली, एक ही दस्तरखान पर बैठने से उन्होंने परहेज़ नहीं किया और अपना-तेरी के टीलों को वे लांघ सके तो हम आज के जुगनुओं को 2019 में भारत की आकाशगंगा का सौर-मंडल बनते भी देख सकते हैं। आज की धुध में जब इन जुगनुओं की टिमटिमाहट भी लोगों को राहतदायी लग रही है तो अब समय के साथ इस धुध को तो छंटना ही है। अपनी पूरी कोशिशों के बावजूद आखि़र संघ-मंडली आज का कोहरा कब तक नहीं छंटने देगी? विपक्ष के सामूहिक प्रयासों ने पिछले एकाध महीने में लोगों की आंखों का ‘मोदियाबिंद’ काफी हद तक दूर कर दिया है। लेकिन सामूहिक विपक्ष अगर अपनी साख से खुद ही इस तरह खेलता रहेगा तो आने वाले महीनों की आर्थिक मंदी, बेरोज़गारी और बैंकिंग व्यवस्था के प्रति घर कर गए अविश्वास के बावजूद मोदी की बेदखली का सपना वह भूल ही जाए।